Nr.880/ AJOFM TM /17.02.2020

**COMUNICAT DE PRESĂ**

Beneficii şomeri

Agenţia Judeţeană pentru Ocuparea Forţei de Muncă Timiş, aplică o serie de măsuri menite să crească șansele de ocupare persoanelor aflate în căutarea unui loc de muncă. Astfel, şomerii înregistraţi, inclusiv cei care nu beneficiază de indemnizaţie de şomaj, care-și găsesc loc de muncă în altă parte decât localitatea de domiciliu pot beneficia de prime de mobilitate astfel:

**Primă de instalare** se acordă șomerilor înregistraţi la agențiile pentru ocuparea forței de muncă care se încadrează în muncă, într-o altă localitate situată la o distanță mai mare de 50 km față de localitatea în care îşi au domiciliul sau reședința şi ca urmare a acestui fapt, îşi schimbă domiciliul sau își stabilesc reședința în localitatea respectivă sau în localitățile învecinate acesteia:

a)  12.500 lei pentru șomerii care se încadrează în muncă, într-o altă localitate şi îşi schimbă domiciliul;

b)  15.500 lei pentru persoanele care sunt însoțite de membrii familiei care își schimbă domiciliul;

c)   în cazul în care ambii soți îndeplinesc condițiile de acordare a primei de instalare, unul va primi 12.500 lei, iar celălalt va primi o primă de instalare în cuantum de 3.500 lei;

d)  în situația în care persoanelor care îndeplinesc condițiile de acordare a primei de instalare li se asigură de către angajator sau autoritățile publice locale sau centrale, locuință de serviciu sau suportarea cheltuielilor aferente din fonduri ale angajatorului sau fonduri publice, acestea beneficiază, fiecare, doar de o primă de instalare de:

* 3.500 lei pentru situațiile prevăzute la punctele a) și c);
* 6.500 lei pentru situația prevăzută la punctul b).

Prima de instalare se acordă şi persoanelor de cetăţenie română care şi-au exercitat dreptul la liberă circulaţie a lucrătorilor în spaţiul Uniunii Europene şi Spaţiul Economic European pe o perioadă de cel puţin 36 de luni. Beneficiarii primei de incadrare si instalare sunt șomeri înregistraţi care au domiciliul /reședința sau își stabilesc noul domiciliu/reședința în zonele prevăzute în Planul Național de Mobilitate

**Prima de relocare**

Persoanele înregistrate ca şomeri care se încadrează în muncă, într-o altă localitate situată la o distanţă mai mare de 50 km faţă de localitatea în care îşi au domiciliul sau reşedinţa şi, ca urmare a acestui fapt, îşi schimbă domiciliul sau îşi stabilesc reşedinţa în localitatea respectivă sau în localităţile învecinate acesteia, beneficiază de o primă de relocare, neimpozabilă, egală cu 75% din suma destinată asigurării cheltuielilor pentru locuire în noul domiciliu sau noua reşedinţă, dar nu mai mult de 900 de lei.

**Prima de încadrare** Se acorda lunar, pentru o perioadă de 12 luni, șomerilor înregistrați care se încadrează, într-o localitate situată la o distanţă mai mare de 15 km de localitatea în care îşi au domiciliul stabil sau reședința. Cuantumul primei se calculează la 0,5 lei/km dar nu mai mult de 55 lei/zi, proporțional cu numărul de zile în care persoanele în cauză desfășoară efectiv activitatea la angajatorul la care se realizează încadrarea în muncă.

Informaţii suplimentare pot fi obţinute la sediul AJOFM Timiş, Timişoara, bv. Republicii

nr.21, et. 1, cam.108, tel 0256/294231, interior 112, email : ajofm@tm.anofm.ro

Compartiment Comunicare

AJOFM Timiş

Începând cu data de 25 mai 2018, Regulamentul (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul General privind Protecția Datelor - RGPD) este aplicat de toate statele Uniunii Europene.

ANOFM a stabilit măsuri tehnice și procedurale, pentru a proteja și pentru a asigura confidențialitatea, integritatea și accesibilitatea datelor dumneavoastră cu caracter personal. Vom preveni utilizarea sau accesul neautorizat şi încălcarea securității datelor cu caracter personal, în conformitate cu legislaţia în vigoare, iar în raportul de colaborare cu instituţia noastră, dumneavoastră aveţi obligaţia de a respecta prevederile Regulamentului (UE) 2016.